OpenLLM-France/wikimedia huggingface dataset:
# Mussolet de collar

El mussolet de collar (Taenioptynx brodiei; syn: Glaucidium brodiei) és una espècie d'ocell de la família dels estrígids (Strigidae). Habita boscos i matolls de les muntanyes del nord del Pakistan, nord i est de l'Índia, Bangladesh, est del Tibet, centre i sud de la Xina, Hainan, Taiwan i a través del Sud-est Asiàtic, fins a la península de Malaca. El seu estat de conservació es considera de risc mínim.

## Taxonomia

El mussolet de collar anteriorment estava classificat en el gènere Glaucidium. Però el 2021, el Congrés Ornitològic Internacional aprovà segmentar-lo en un gènere apart d'acord amb estudis filogenètics. En la llista mundial d'ocells (versió 11.1, gener 2021) es resgatà el gènere Taenioptynx per a tal fí. Tanmateix, altres obres taxonòmiques, com el Handook of the Birds of the World i la quarta versió de la BirdLife International Checklist of the birds of the world (Desembre 2019), consta encara que aquesta espècie pertany al gènere Glaucidium.

## Referències

* ↑ «Mussolet de collar». Cercaterm. TERMCAT, Centre de Terminologia. Rev. 4 febrer 2023 (català)
* ↑ «Owls» (en anglès). IOC World Bird List Version 13.1. International Ornithologists' Union, 01-01-2023. [Consulta: 17 gener 2023].
* 1 2 del Hoyo, Josep. All the birds of the world (en anglès). Barcelona: Lynx editions, 2020, p. 251. ISBN 978-84-16728-37-4.
* ↑ BirdLife International. «Collared Owlet. Glaucidium brodiei» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2021. [Consulta: 29 gener 2023].
* ↑ «Taxonomic Updates IOC Version 11.1» (en anglès). Congrés Ornitològic Internacional, 20-01-2023. [Consulta: 4 febrer 2023].
# Mussolet dels saguaros

El mussolet dels saguaros (Micrathene whitneyi) és una espècie d'ocell de la família dels estrígids (Strigidae) i única espècie del gènere Micrathene. Habita els deserts amb cactus, boscos de ribera i altres medis forestals de zones àrides, al sud dels Estats Units i nord de Mèxic, des del sud de Nevada, Califòrnia, Arizona, Nou Mèxic i Texas, cap al sud fins a Sonora, Guanajuato, Puebla i Baixa Califòrnia. El seu estat de conservació es considera de risc mínim.

## Referències

* ↑ «Mussolet dels saguaros». Cercaterm. TERMCAT, Centre de Terminologia. Rev. 11 desembre 2022 (català)
* ↑ «Owls» (en anglès). IOC World Bird List Version 13.1. International Ornithologists' Union, 01-01-2023. [Consulta: 17 gener 2023].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 254. ISBN 978-84-16728-37-4.
* ↑ BirdLife International. «Elf Owl. Micrathene whitneyi» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2021. [Consulta: 29 gener 2023].
# Nook

El Barnes & Noble Nook , anomenat normalment Nook , és un lector de llibres electrònics desenvolupat per l'empresa Barnes & Noble, basat en la plataforma Android. El dispositiu original va ser anunciat als Estats Units el 20 d'octubre de 2009, i va ser llançat el 30 de novembre 2009 a un preu de 259 dòlars. El Nook original inclou Wi-Fi i 3G, una pantalla de sis polzades de tinta electrònica, i una altra independent, de menor grandària, tàctil i en color, de LCD, que serveix com dispositiu d'entrada principal. El 21 juny 2010 Barnes & Noble va reduir el seu preu a 199 dòlars, i va anunciar una versió exclusivament Wi-Fi de 149 dòlars. El 26 d'octubre de 2010, es va anunciar la sortida al mercat del Nook a color per al 19 de novembre del mateix any.

## Característiques

El Nook original té una pantalla de tinta electrònica per a la visualització de contingut digital, i una pantalla tàctil de color per a la navegació i la visualització de contingut addicional. El Color Nook té una sola pantalla LCD de major grandària, les pàgines es passen amb uns botons en forma de fletxa situats al lateral. El Nook original es connecta a la botiga virtual de Barnes & Noble mitjançant una connexió 3G gratuïta, amb la xarxa de AT&T, o a través d'una connexió Wi-Fi. És possible llegir els llibres electrònics sense tenir una connexió disponible; desactivar la connexió pot allargar la càrrega de la bateria més de deu dies.

## Vegeu també

* Amazon Kindle
* Kindle Fire

## Referències

* ↑ Nook features and technical SPECS [Consulta: 23 abril 2010].

## Enllaços externs

* Lloc oficial.
# Narcís Hereu i Matas

Narcís Hereu i Matas (Girona, 1837 - Nova Orleans, 1904) va ser un metge català establert als Estats Units. Va ser el pare de Rudolph Matas, un dels metges més importants de la història dels Estats Units.
El 1856 va finalitzar els estudis de farmàcia a la Universitat de Barcelona i es va casar amb Teresa Jordà Ponsjoan, de Sant Feliu de Guíxols. La parella va emigrar a Nova Orleans, on el 1859 Narcís Hereu va llicenciar-se en medicina. Després d'enriquir-se durant la Guerra Civil americana, va tornar a Europa, anant primer a París i després a Barcelona. Va invertir la seva fortuna en el projecte de construcció de la línia ferroviària de Saragossa a Pau pel túnel de Somport. Arruïnat, va tornar als Estats Units, on va refer la seva fortuna. Va morir el 1904 a Nova Orleans, on vivia amb el seu fill Rudolph Matas, un dels metges més importants de la història dels Estats Units.

## Referències

* ↑ Carmaniu Mainadé, Xavier «Narcís Hereu Matas». Dominical, 07-02-2010.
* ↑ Figueres, Benet Julià «Petita biografia dels doctors Narcís Hereu Matas i de Rodolf Matas, de Nova Orleans (Louisiana)». Gimbernat: revista catalana d'història de la medicina i de la ciència, 48, 0, 2007, pàg. 191–198. ISSN: 2385-4200.
* ↑ «Rudolph Matas, MD, FACS (1860-1957)» (en anglès). [Consulta: 30 juliol 2018].
# North Platte

North Platte és una població dels Estats Units a l'estat de Nebraska. Segons el cens del 2000 tenia 23.878 habitants.

## Demografia

Segons el cens del 2000, North Platte tenia 23.878 habitants, 9.944 habitatges, i 6.224 famílies. La densitat de població era de 880,5 habitants per km².
Dels 9.944 habitatges en un 31% hi vivien nens de menys de 18 anys, en un 49,8% hi vivien parelles casades, en un 9,6% dones solteres, i en un 37,4% no eren unitats familiars. En el 31,9% dels habitatges hi vivien persones soles el 13% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,34 i el nombre mitjà de persones que vivien en cada família era de 2,97.
Per edats la població es repartia de la següent manera: un 26% tenia menys de 18 anys, un 9,5% entre 18 i 24, un 26,8% entre 25 i 44, un 21,9% de 45 a 60 i un 15,8% 65 anys o més.
L'edat mediana era de 36 anys. Per cada 100 dones de 18 o més anys hi havia 90 homes.
La renda mediana per habitatge era de 34.181 $ i la renda mediana per família de 42.753 $. Els homes tenien una renda mediana de 36.445 $ mentre que les dones 20.157 $. La renda per capita de la població era de 18.306 $. Aproximadament el 7,8% de les famílies i el 10,5% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- North Platte». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 8 agost 2010].
* ↑ «Geographic Comparison Table- North Platte». American Fact Finder. Oficina del Cens dels Estats Units, 12-01-2010.
# Onega (ciutat)

Onega (en rus Онега) és una ciutat de l'óblast d'Arkhànguelsk, a Rússia. Es troba a la desembocadura del riu Onega, a la riba dreta, a pocs quilòmetres de la badia d'Onega, a la mar Blanca. La ciutat és a 139 km al sud-oest d'Arkhànguelsk i a 909 km al nord de Moscou.

## Història

Ja el 1137 es mencionava el poble pomor d'Ust-Onega en documents a Nóvgorod. Apareix també en un mapa dels voltants de Nóvgorod datat al segle xiii. El poble rebé l'estatus de ciutat el 19 d'agost de 1780 després que Piotr Xuvalov vengués el seu dret d'explotació de fusta a industrials anglesos, que hi construïren diverses serreres a les proximitats.

## Clima

Paràmetres climàtics mitjans de Onega :
| Mes | Gen. | Feb. | Mar. | Abr. | Mai. | Jun. | Jul. | Ago. | Set. | Oct. | Nov. | Des. | Anual |
| Temperatura màxima registrada °C (°F) | 4,5 (40,1) | 5,3 (41,5) | 13,4 (56,1) | 25,9 (78,6) | 32,0 (89,6) | 31,7 (89,1) | 34,6 (94,3) | 34,4 (93,9) | 26,9 (80,4) | 19,8 (67,6) | 10,6 (51,1) | 7,7 (45,9) | 34,6 (94,3) |
| Temperatura mínima registrada °C (°F) | −42,1 (−43,8) | −37,8 (−36) | −32,7 (−26,9) | −24,6 (−12,3) | −7,9 (17,8) | −2,3 (27,9) | 0,4 (32,7) | −3,0 (26,6) | −4,9 (23,2) | −19,0 (−2,2) | −29,4 (−20,9) | −34,3 (−29,7) | −42,1 (−43,8) |
| Temperatura diària màxima °C (°F) | −8,2 (17,2) | −6,6 (20,1) | −0,8 (30,6) | 5,8 (42,4) | 13,2 (55,8) | 19,0 (66,2) | 22,1 (71,8) | 18,9 (66) | 13,0 (55,4) | 5,5 (41,9) | −1,4 (29,5) | −5,1 (22,8) | 6,3 (43,3) |
| Temperatura diària mínima °C (°F) | −14,9 (5,2) | −13,4 (7,9) | −8,5 (16,7) | −2,6 (27,3) | 3,4 (38,1) | 8,8 (47,8) | 12,2 (54) | 10,0 (50) | 6,0 (42,8) | 0,9 (33,6) | −6,0 (21,2) | −11,0 (12,2) | −1,3 (29,7) |
| Precipitació total mm (polzades) | 42,1 (1,7) | 30,8 (1,2) | 28,9 (1,1) | 29,4 (1,2) | 42,8 (1,7) | 59,4 (2,3) | 72,4 (2,9) | 76,5 (3) | 63,7 (2,5) | 66,1 (2,6) | 54,8 (2,2) | 50,4 (2) | 617,3 (24,3) |
| Font: Онега погода - meteolabs.ru ||||||||||||||

## Enllaços externs

* (rus) Informació sobre Onega
* (rus) Mapes topogràfics
# Nižný Lánec

Nižný Lánec és un poble i municipi d'Eslovàquia. Es troba a la regió de Košice, a l'est del país.

## Història

La primera referència escrita de la vila data del 1268.
# Otó IV de Wittelsbach

Otó IV de Wittelsbach i VI de Baviera (3 de gener de 1307 - Múnic, 14 de desembre de 1334) va ser duc de la Baixa Baviera.

## Família

Era fill d'Esteve I, duc de Baixa Baviera i de Jutta Schweidnitz. Els seus avis materns eren Bolkó I, duc de Jawor i Swidnica i Beatriu de Brandenburg; Bolkó era fill de Boleslau II el Calb duc de Silèsia i de la seva esposa Hedwiga d'Anhalt; Beatriu era filla del marcgravi Otó V de Brandenburg-Salzwedel i de Jutta de Hennenberg.

## Regnat

Va succeir al seu pare com duc de la Baixa Baviera des 1310-1334 com a co-regent amb el seu germà Enric XIV (II de Wittelsbach) i el seu cosí Enric XV (III de Wittelsbach). El 1322 es trobava en guerra amb els seus col·legues regents, i el 1331 Baixa Baviera es va dividir finalment entre ells. Otó llavors governat Burghausen, Traunstein i diverses altres ciutats bavareses si bé sense un repartiment formal i definitiu. Otó, que odiava al seu germà, va designar hereu al seu cosí l'emperador Lluís IV de Baviera (Alta Baviera).

## Matrimoni i fills

Otó IV es va casar amb Ricardis de Jülich, filla de Gerard V de Jülich i Elisabet de Brabant-Aarschot. Van tenir un fill:
* Albert de Wittelsbach. Nascut el 1332. Premort seu pare.

## Referències

Fundació per a la Genealogia Medieval
# Oscil·lador Hartley

L'oscil·lador Hartley és un circuit electrònic basat en un oscil·lador LC. Es tracta d'un oscil·lador d'alta freqüència que ha d'obtenir a la seva sortida un senyal de freqüència determinada sense que hi hagi una entrada.

## Estructura

El circuit bàsic usant un transistor bipolar, considerant només el circuit d'oscil·lació, consta d'un condensador entre la base i el col·lector (C) i dos bobines (L1 i L2) entre l'emissor i la base i el col·lector respectivament. La càrrega es pot posar entre el col·lector i L2.
En aquest tipus d'oscil·ladors, en lloc de L1 i L2 per separat, se sol utilitzar una bobina amb presa intermèdia.
Per poder ajustar la freqüència a la que el circuit oscil, es pot usar un condensador variable, com succeeix en la gran majoria de les ràdios que fan servir aquest oscil·lador, o bé canviant la relació entre L1 i L2 variant una d'elles com en els receptors Collins, a aquesta última tècnica se l'anomena "sintonia per permeabilitat".
El circuit de polarització es dissenya de tal manera que afecti el menys possible al circuit d'oscil·lació, per a això es poden utilitzar condensadors de desacoblament, xocs de radiofreqüència, etc. Aquesta és la raó per la qual en la imatge no es dibuixen.

## Anàlisi

A partir dels criteris de Barkhausen i del model equivalent de paràmetres h del transistor es poden obtenir les següents expressions que descriuen el comportament d'un oscil·lador Hartley:
Freqüència d'oscil·lació:
    $W_{o}={\frac {1}{\sqrt {C*(L1+L2)}}}$
    $F_{o}={\frac {1}{2\pi {\sqrt {C*(L1+L2)}}}}$
Condició arrencada:
* Si el transistor utilitzat és un BJT:
    $H_{f}e>{\frac {L_{1}}{L_{2}}}$
* Si el transistor utilitzat és un FET:
    $Gm>0$

## Característiques

Avantatges:
* Pot tenir fàcilment una freqüència variable.
* Amplitud de sortida constant.
Desavantatges:
* Gran contingut en harmònics.
* No obté una ona sinusoidal pura.

## Vegeu també

* Oscil·lador Colpitts
* Oscil·lador Clapp
* Oscil·lador de pont de Wien

## Enllaços externs

* Integrated publishing (en anglès)
* Història de l'oscil·lador
* Breu introducció als circuits d'oscil bàsics Arxivat 2009-04-15 a Wayback Machine.
# Oració a l'hort (El Greco, Andújar)

L'Oració a l'hort de Getsemaní, que es troba a l'església de Santa Maria, a Andújar, Província de Jaén, és una obra dEl Greco realitzada circa 1605-10. Aquest pintor va realitzar dues tipologies força diferents d'aquesta temàtica. El Tipus-I és la variant de format apaïsat, i el Tipus-II és la variant de format vertical. La versió d'Andújar es considerada com la millor de les quatre pintures conservades del Tipus-II.

## Temàtica

L'Oració a l'hort de Getsemaní és un episodi descrit al quatre Evangelis canònics. Després d'una introducció a l'Evangeli segons Joan, els tres Evangelis sinòptics relaten els fets esdevinguts a Getsemaní. El Greco no segueix la narració d'un únic evangeli. Als relats de l'Evangeli segons Mateu i de l'Evangeli segons Marc - gairebé iguals- hi afegeix altres elements de l'Evangeli segons Lluc, -al qual segueix quan representa Crist de genolls, i no pas prosternat com diuen els altres dos evangelistes. També segueix a Lluc quan pinta l'aparició d'un àngel. El pintor elimina tot signe d'angoixa física, i representa un Crist en éxtasi, malgrat que l'àngel li ofereix el Calze de la Passió.

## Anàlisi

Oli sobre llenç; 169 x 112 cm; 1607 circa; Església de Santa María la Mayor, Andújar, Província de Jaén.
Signat amb lletres cursives gregues, a la part inferior dreta, sobre una pedra: δομήνικος Θεοτοκóπουλος, εποíει (doménikos theotokópoulos e`poíei)
A les versions del Tipus-II, el grup d'Apòstols que dormen està representat en primer terme, justament sota la roca on es troba Jesús. Per altra part, els elements del paisatge, més que veritables representacions naturalistes, són més aviat indicacions, i la llum juga amb els colors creant una atmosfera un tant esquemàtica. L'anàlisi dels detalls revela una execució primorosa, dins d'un espai més comprimit.
El tret més impressionant d'aquesta versió és el colorit ric i fresc, que mostra una subtil varietat de tons. Crist porta una.túnica de color vermell fosc, com en el Tipus-I, però l'àngel resplendeix amb una vestimenta totalment blanca. L'Apòstol de l'esquerra vesteix una túnica blava i un mantell ataronjat, mentre el de la dreta porta una túnica blava i un ropatge groc. El vestit de l'apòstol del centre és groc, però d'un to diferent.
El dibuix Dibuix de l'Oració a l'hort podría ser un estudi preparatori per a una de les versions de L'Oració a l'Hort.

## Vegeu també

* Dibuix de l'Oració a l'hort
* Oració a l'hort (El Greco, Budapest)
* Oració a l'Hort (El Greco, Buenos Aires)
* Oració a l'hort (El Greco, Conca)

## Referències

* 1 2 Wethey, Harold E. Obra esmentada, p. 46.
* ↑ Álvarez Lopera, José. Obra esmentada, p. 154.
* ↑ Gudiol, José. Obra esmentada, p. 246.

## Bibliografia

* Wethey, Harold Edwin; El Greco y su Escuela (Volumen-II) ; Ediciones Guadarrama; Madrid-1967
* Gudiol, José; Doménikos Theotokópoulos, El Greco; Ediciones Polígrafa, S.A.; Barcelona-1982; ISBN 84-343-0031-1
* Álvarez Lopera, José; El Greco, La Obra esencial; Editorial Sílex; Madrid-2014; ISBN 978-84-7737-8600
# Oranjestad (Aruba)

Oranjestad (en anglès, Orangetown) és la capital i la ciutat més important d'Aruba. És a la costa sud, prop de confí occidental de l'illa. En papiament, la llengua local, sovint es fa referència a Oranjestad com a "Playa".

## Educació

Oranjestad és la seu de la Universitat d'Aruba, que ofereix estudis de dret i econòmiques, i de l'institut de secundària més gran de l'illa (Colegio Arubano). Totes dues institucions funcionen segons el sistema neerlandès. Molts estudiants es matriculen a universitats neerlandeses per a fer estudis de grau o de postgrau. A Oranjestad també hi ha l'All Saints University of Medicine, una facultat de medicina regida pel sistema nord-americà. Totes les classes són en anglès.

## Vegeu també

* River Plate Aruba.
* Museu d'antiguitats d'Aruba
# Pablo Domínguez Prieto

Pablo Domínguez Prieto (3 de juliol de 1966, Madrid - 15 de febrer de 2009, Moncayo) fou un sacerdot diocesà, filòsof i teòleg espanyol, autor de diversos llibres i degà de la Facultat de Teologia San Dámaso de Madrid. Impulsà també la fundació de la Facultat de Filosofia San Dámaso de Madrid. Totes dues institucions es troben actualment dins de la Universitat Eclesiàstica San Dámaso.

## Biografia

Estudià a San Dámaso entre el 1984 i el 1989, i fou ordenat sacerdot el 1991. Continuà els estudis de filosofia a la Universitat de Münster, a la Universitat Pontifícia Comillas i a la Universitat Complutense de Madrid, on obtingué un doctorat i treballà com a capellà. Exercí com a catedràtic de filosofia sistemàtica a San Dámaso des del 1998.
Com a filòsof i teòleg impartí nombrosos cursos i conferències i escrigué diversos articles i llibres, entre els quals destaquen Indeterminación y Verdad (1995), Concepción de la polivalencia Lógica en la Escuela de Varsovia (2001), Teoría del contorno lógico (1999) i Lógica Modal y Ontología (2001). Fou membre del consell de redacció de la revista Communio i de la Revista Espanyola de Teologia, així com col·laborador assidu del programa La linterna de la Iglesia de la cadena Cope. Fou professor convidat en diverses universitats, com la d'Alcalá de Henares, la Facultat de Teologia del Callao (Perú) i el Seminari Redemptoris Mater a Amsterdam.
El 2010 es publicà el seu «testament espiritual», Hasta las cumbres, que recull les conferències que feu abans de morir al monestir de Santa Maria de la Caritat, a Tulebras.
Es va filmar un documental sobre la seva vida, La última cima, dirigit per Juan Manuel Cotelo i estrenat el 3 de juny del 2010.

## Referències

* ↑ Ortega, Javier «Decano de la 'San Dámaso'». El Mundo, 20-02-2009 [Consulta: 27 maig 2010].
* ↑ ACI «Nueva película sorprende a españoles por hablar bien de sacerdotes». Aciprensa, 21-05-2010 [Consulta: 27 maig 2010].
# Pablo Daniel Piatti

Pablo Daniel Piatti (Ucacha, província de Córdoba, 31 de març de 1989) és un futbolista argentí amb passaport espanyol que juga actualment a l'Estudiantes de La Plata.
Va arribar a l'Espanyol el 2016 cedit pel València CF, després d'una etapa de quatre anys al València CF. Abans havia jugat durant cinc anys a la UD Almeria.

## Referències

* 1 2 «Pablo Piatti». Eurosport [Consulta: 28 juliol 2020].
* ↑ «Piatti enforteix el projecte». L'esportiu, 17-07-2016. [Consulta: 21 juliol 2016].
* ↑ El Valencia ficha a Piatti para las próximas cinco temporadas a Marca
* ↑ Pablo Piatti ficha para cinco años a superdepporte
* ↑ Piatti ya es del Valencia a as.com

## Enllaços externs

* Fitxa de Piatti a BDFutbol
# Parc Nacional de les cascades d'Augrabies

El Parc Nacional de les cascades d'Augrabies és un parc nacional situat a les cascades d'Augrabies, a uns 120 km a l'oest d'Upington, a la província del Cap Septentrional, a Sud-àfrica.
El Parc Nacional de les cascades d'Augrabies va ser establert el 1966 amb una superfície de 820 km²: s'estén al llarg del riu Orange en una zona molt àrida. La cascada té uns 60 metres d'alçada i és impressionant quan el riu va ple. Del congost avall es troben uns salts d'aigua amb unes mitjanes de 240 m de profunditat, durant 18 quilòmetres. El barranc proporciona un impressionant exemple d'erosió en un soterrani granític.

## Enllaços externs

* Pàgina web oficial.
# Partit de la Gran Unió

El Partit de la Gran Unió (turc Büyük Birlik Partisi, BBP) és un partit polític de Turquia fundat el 1993 per Muhsin Yazıcıoğlu. La seva ideologia és ultranacionalista turca i se'l considera proper als Llops Grisos. Està relacionat amb la tendència "Alperen Ocaklari", que defensa síntesi entre islamisme i ultra-nacionalisme turc, i que es va separar del Partit Nacionalista de Treball (MCP), successor del Partit del Moviment Nacional el juliol de 1992. Només ha estat present al parlament turc gràcies a les coalicions, i a les eleccions legislatives turques de 2002 només va obtenir l'1,1% dels vots. Tot i això, un candidat del partit fou escollit alcalde de Sivas a les eleccions locals de 2009.
El gener de 2007 el periodista turco-armeni Hrant Dink fou assassinat per l'ultranacionalista Ogün Samast, de qui es va dir que tenia relacions amb el partit i amb els Llops Grisos, però no fou pas demostrat. El 25 de març de 2009 Muhsin Yazıcıoğlu va morir en un accident d'helicòpter a la província de Kahramanmaraş quan anava a fer un míting durant les eleccions locals turques.

## Enllaços externs

* Web oficial (turc)